Document ID: /roh_data/filtered/fineweb-2-filterrobots_roh.jsonl.gz/28513

Ils purtaders ein conzepi en fuorma dad ina fundaziun. La fundaziun AlpEnForCe ei registrada en il register da commerci grischun ed ei sutamessa al dretg da fundaziuns cantunal.
Muort la situaziun actuala ed il svilup en l'economia e politica d'energia, eis ei da muntada centrala, ch'ils cantuns da muntogna prendien influenza sin la formaziun da las midadas d'energia. Quella influenza duess buca mo succeder sin via politica, mobein era sur la creaziun e la collectivisaziun da savida.
Las lingias directivas da la fundaziun sebaseschan sin il meini, che la perscrutaziun d'energia ha giu entochen oz memia pauc attenziun. Cun la fundaziun AlpEnForCe duess quella tematica vegnir perscrutada fundau, per saver rinforzar surtut las regiuns alpinas.
Perscrutaziun d'energia alpina cuntegn disziplinas sco tecnica, economia, dretg, politica e daventa muort las midadas globlas digl ambient, sco era muort la repartiziun da resursas d'energia in rom da perscrutaziun adina pli impurtont. La fundaziun AlpEnForCe porscha ina colligiaziun denter tut las disziplinas per formar ina impurtonta plattafuorma per ils cantuns da muntogna e per las regiuns alpinas.
Cnatuns da muntogna e regiuns alpinas disponan dad impurtontas resursas dad energia sco p.ex. la forza dall'aua. Rodund 60 pertschien dalla forza electrica produzida en Svizra derivan da la forza dall'aua. Aschia giogan ils cantuns da muntogna in'impurtonta rolla en il provediment d'energia da la Svizra. Las discussiuns entuorn ils tscheins d'aua, la reversiun e promoziun da la foza dall'aua ein impurtonts parametes per ils cantuns da muntogna. Ord quei motiv ha era la fundaziun AlpEnForCe mess sco finamira prinzipala da sustener e rinforzar ils cantuns da muntogna e las regiuns alpinas en damondas politicas.
Risguardar la populaziun locala, vischnauncas ed unitads en projects da perscrutaziun actuals ei in'ulteriura lingia directiva da la fundaziun AlpEnForCe. La promoziun ed il rinforz dils cantuns da muntogna ed autras regiuns alpinas succeda sur il rinforz da las corporaziuns e da la populaziun locala. La fundaziun AlpEnForCe ha perquei grond interess da luvrar ensemen cun partrenaris locals.